Oulusta Kastellin hätämajoituskeskuksesta Keuruulle siirretyn turvapaikanhakijaryhmän osa ei ole suostunut majoittumaan Keuruun vastaanottokeskukseen.

Vajaan kymmenen ihmisen ryhmä odottaa linja-autossa Keuruun keskuksen ulkopuolella tietoa mahdollisista jatkotoimista.

Alun perin linja-autossa oli noin 50 miestä. He kaikki kieltäytyivät siirtymästä Keuruun vastaanottokeskukseen, mutta yön yli jatkuneen odottelun jälkeen valtaosa heistä nousi bussista. Nyt he ovat keskuksen tiloissa.

Ryhmän jäsenet eivät ole kertoneet, miksi he eivät halua Keuruun keskukseen. Minkäänlaista aikarajaa autossa odottelulle miehet eivät ole kertoneet.

– Suurin ero on se, että kun me olemme ruokahuoltovokki ja he tulivat sellaisesta hätämajoitusyksiköstä, jossa heille maksettiin täysi vastaanottoraha, jolla voi ostaa ja tehdä itse ruokansa. Ilmeisesti he haluaisivat samanlaisen järjestelyn, kertoo Keuruun vastaanottokeskuksen johtaja Rasul Azizan.

Azizanin mukaan tilanne Keuruun vastaanottokeskuksessa on koko ajan ollut rauhallinen.

– Nyt me odottelemme. Eilenkin me ilmoitimme heti poliisille ja nyt seuraamme tilannetta. Muuta ei ole tehtävissä.

Azizan mukaan vaihtoehtoja on kaksi. Joko Maahanmuuttovirasto tekee uuden päätöksen miesten majoittamisesta tai he tulevat bussista ja majoittuvat Keuruun vastaanottokeskukseen.